Sapulen ti Pudpudno a Kinabaknang
“Makigayyemkayo babaen iti nakillo a kinabaknang.”—LUC. 16:9.
KANTA: 32, 154
1, 2. Apay nga adda latta marigrigat iti daytoy a sistema ti bambanag?
NAGRIGAT ken saan a patas ti panagbiag ita. Marigatan dagiti agtutubo nga agbirok iti trabaho. Adu ti mangipuspusta iti biagda nga agabrod. Nasaknap ti kinarigat ti biag, uray kadagiti narang-ay a pagilian. Bumakbaknang dagiti nabaknang ken pumangpanglaw dagiti napanglaw. Sigun iti nabiit pay a kalkulasion, agpada ti kinabaknang ti 1 a porsiento a bilang ti kababaknangan a tattao ken ti kinabaknang ti 99 a porsiento ti populasion ti lubong. Nupay saan a masigurado dayta, saan a mailibak a binilion ti marigrigat, idinto ta ti kinabaknang ti dadduma ket umanayen a pagbiagda iti uray ginasgasut a tawen. Ammo ni Jesus daytoy napait a mapaspasamak: “Kankanayon nga adda kadakayo dagiti napanglaw.” (Mar. 14:7) Apay a kasta?
2 Ammo ni Jesus nga agpatingganto laeng ti kinarigat ti biag inton umay ti Pagarian ti Dios. Karaman iti lubong ni Satanas ti sistema ti relihion ken politika, ken ti naagum a sistema ti negosio nga ireprepresentar dagiti “komersiante” iti Apocalipsis 18:3. Naan-anay a naisina dagiti adipen ti Dios iti politika ken ulbod a relihion, ngem kaaduan ti marigatan a naan-anay a sumina iti sistema ti negosio iti lubong ni Satanas.
3. Ania dagiti saludsod nga usigentayo?
3 Kas Kristiano, nagsayaat a sukimatentayo ti kapanunotantayo maipapan iti lubong ti negosio ita. Isaludsodtayo: ‘Kasano a mausarko dagiti sanikuak a mangipakita a matalekak iti Dios? Kasano a maksayak ti pannakiramanko iti lubong ti negosio? Ania dagiti kapadasan a mangipakita a naan-anay nga agtalek iti Dios dagiti adipenna uray narigat ti biag ita?’
TI ILUSTRASION MAIPAPAN ITI NAKILLO A MAYORDOMO
4, 5. (a) Ania ti nakaipasanguan ti mayordomo iti ilustrasion ni Jesus? (b) Ania ti imbalakad ni Jesus kadagiti pasurotna?
4 Basaen ti Lucas 16:1-9. Mamagpanunot ti ilustrasion ni Jesus maipapan iti nakillo a mayordomo. Idi naakusaran a saysayangenna ti sanikua ti amona, nagbalin a ‘masirib’ ket ‘nakigayyem’ tapno addanto tumulong kenkuana inton maikkat a mayordomo. * Siempre, saan nga iparparegta ni Jesus nga agaramid dagiti adalanna iti di umiso tapno makapagbiagda iti daytoy a lubong. Inawaganna dayta kas ugali ti “annak daytoy a sistema ti bambanag.” Imbaga ni Jesus ti ilustrasion ta adda napateg nga isurona.
5 Kas iti mayordomo a naipasango iti narigat a situasion, ammo ni Jesus a kaaduan kadagiti pasurotna ti marigatan met nga agbiag iti daytoy saan a patas a lubong ti negosio. Isu nga imbalakadna kadakuada: “Makigayyemkayo babaen iti nakillo a kinabaknang, tapno iti kasta, inton maibus dagita, awatendakayto [ni Jehova ken ni Jesus] kadagiti agnanayon a pagnaedan a disso.” Ania ti masursurotayo iti dayta?
6. Ania ti mangipakita a saan a karaman ti komersialismo iti panggep ti Dios?
6 Saan nga inlawlawag ni Jesus no apay nga inawaganna a “nakillo” ti kinabaknang, ngem nalawag nga ipakita ti Biblia a saan a karaman ti komersialismo iti panggep ti Dios. Inted ni Jehova kada Adan ken Eva idiay Eden ti amin a kasapulanda. (Gen. 2:15, 16) Idi inawat dagiti napulotan a Kristiano ti nasantuan nga espiritu idi umuna a siglo, “awan ti uray maysa nga agkuna a kukuana ti aniaman iti bambanag nga ik-ikutanna; no di ket amin a bambanag kukuada amin.” (Ara. 4:32) Impakpakauna ni propeta Isaias ti tiempo a matagiragsakto ti amin a tao ti bunga ti daga. (Isa. 25:6-9; 65:21, 22) Ngem ita, bayat nga ar-aramiden dagiti pasurot ni Jesus ti pagayatan ti Dios, kasapulan nga agbalinda a ‘masirib’ tapno adda pagbiagda iti daytoy a lubong babaen ti panangusarda iti “nakillo a kinabaknang.”
NASAYAAT A PANGUSARAN ITI NAKILLO A KINABAKNANG
7. Ania ti ibalakad ti Lucas 16:10-13?
7 Basaen ti Lucas 16:10-13. Nakigayyem ti mayordomo iti ilustrasion ni Jesus para iti pagimbaganna. Ngem imbaga ni Jesus kadagiti pasurotna a makigayyemda idiay langit saan a para laeng iti bagida. Ipakita dagiti bersikulo kalpasan ti ilustrasion nga adda koneksion ti “nakillo a kinabaknang” iti kinamatalek iti Dios. Ibagbaga ngarud ni Jesus a kabaelantayo a ‘paneknekan a matalektayo’ no iti panangusar iti kinabaknangtayo, wenno kabaelantayo nga usaren dagita iti naimbag. Kasano?
8, 9. Mangted kadagiti pagarigan a mangipakita a matalek ti dadduma iti panangusarda iti nakillo a kinabaknang.
8 Makita a matalektayo iti panangusartayo iti sanikuatayo babaen ti panagdonartayo iti sangalubongan a trabaho a panangasaba nga impakpakauna ni Jesus. (Mat. 24:14) Maysa a balasitang a taga-India ti adda alkansiana ket tinintinnaganna dayta iti baria, nga uray la saanen a gimmatgatang iti ay-ayamna. Idi napunnon ti alkansiana, indonarna ti naurnongna para iti trabaho a panangasaba. Adda met kabsat a lalaki idiay India nga adu ti mulana a niog. Nagdonar iti nakaad-adu a niog iti Malayalam remote translation office. Gumatgatang ngamin dagiti kakabsat iti niog isu nga ad-adda a makatulong no agdonar iti niog imbes nga itedna a kuarta. “Kinasirib” dayta. Mangmangted met dagiti kakabsat idiay Greece iti olive oil, keso, ken dadduma pay a makan para iti pamilia ti Bethel.
9 Adda kabsat a taga-Sri Lanka nga aggigian itan iti sabali a pagilian. Ipapausarna ti lote ken balayna para kadagiti gimong ken asamblea ken pagdagusan dagiti agserserbi iti amin-tiempo. Sakripisio dayta para iti kabsat ngem dakkel a tulong dayta kadagiti kakabsat sadiay a nanumo ti panagbiagda. Iti lugar a maiparit ti trabahotayo, ipapausar met dagiti kakabsat ti balayda kas Kingdom Hall. Makatulong dayta tapno adda libre a paggimongan ti adu a payunir ken dadduma a kakabsat nga awan unay makukuartana.
10. Ania dagiti bendision a maawattayo no naparaburtayo?
10 Ipakita dagita a pagarigan a dagiti adipen ti Dios ket “matalek iti kabassitan,” kayatna a sawen, iti panangusarda iti kinabaknangda, a nababbaba ti pategna ngem iti naespirituan a kinabaknang. (Luc. 16:10) Ania ti makuna dagitoy a gagayyem ni Jehova iti panagsakripisioda? Ammoda a ti kinaparabur ket maysa a pamay-an tapno maaddaanda iti ‘pudpudno’ a kinabaknang. (Luc. 16:11) Kinuna ti maysa a sister a kanayon nga agdondonar para iti Pagarian maipapan iti bendision a naawatna: “Nagsayaat ti agbalin a naparabur, ta adda napadasak a dakkel a panagbalbaliw iti biagko bayat ti panaglabas dagiti tawen. Nakitak a no naparparaburak iti material, nalaglag-an met ti riknak iti dadduma. Nagbalinak nga ad-adda a manangpakawan, naan-anus, ken nalaklakak nga akseptaren dagiti pakaupayan ken balakad.” Adu ti nakapaneknek nga agresulta iti naespirituan a bendision ti panagbalin a naparabur.—Sal. 112:5; Prov. 22:9.
11. (a) Apay a makuna a “kinasirib” ti kinaparabur? (b) Kasano a balanse a maus-usar ti pondo iti organisasion ti Dios? (Kitaen ti ladawan iti rugi ti artikulo.)
11 Makita pay a ‘masiribtayo’ no usarentayo ti kinabaknangtayo para iti Pagarian. Mangted dayta kadatayo iti gundaway a tumulong iti dadduma. Kas pagarigan, adda dagiti kakabsat nga addaan iti kinabaknang ngem saanda a makapagserbi iti amin-tiempo wenno umakar iti sabali a pagilian. Maragsakanda ta ammoda a makatulong dagiti donasionda iti panagserbi ti dadduma. (Prov. 19:17) Makatulong dagiti donasion tapno adda mausar a literatura ken pangsuporta iti panangasaba kadagiti napanglaw a lugar nga adu ti interesado. Iti adu a tawen, masansan idi nga agpili dagiti kakabsat idiay Congo, Madagascar, ken Rwanda no mangan ti pamiliada wenno maaddaanda iti Biblia, a no dadduma, agbalor iti makalawas wenno makabulan a sueldo. Ngem ita, babaen kadagiti donasion ti adu ken ti “panamagpapada,” wenno ti balanse a pannakausar ti donasion, pomponduan ti organisasion ni Jehova ti pannakaipatarus ken pannakaiwaras ti Biblia para iti tunggal miembro ti pamilia ken kadagiti mabisbisin iti naespirituan a mayad-adalan iti Biblia. (Basaen ti 2 Corinto 8:13-15.) Makuna ngarud a posible nga agbalin a gayyem ni Jehova dagiti mangmangted ken umaw-awat.
KISSAYAN TI PANNAKIRAMAN ITI KOMERSIO
12. Ania ti mangipakita a nagtalek ni Abraham iti Dios?
12 Agbalintayo pay a gayyem ni Jehova no kissayantayo ti pannakiramantayo iti lubong ti komersio ken sapulentayo ti ‘pudpudno’ a kinabaknang. Nagtulnog ni Abraham, lalaki nga addaan iti pammati idi un-unana, a pumanaw iti nabaknang a lugar ti Ur tapno agyan iti tolda ken makigayyem ken Jehova. (Heb. 11:8-10) Kanayon a nagpannuray ni Abraham iti Dios kas Pagtaudan ti pudpudno a kinabaknang, ken saanna a pulos sinapul ti material a pagimbaganna, a mangipakita nga awan panagtalekna iti Dios. (Gen. 14:22, 23) Imparegta ni Jesus ti kasta a panagtalek idi imbagana iti maysa a nabaknang a lalaki: “No kayatmo ti agbalin a naan-anay, inka ilako dagiti sanikuam ket itedmo kadagiti napanglaw ket maaddaankanto iti gameng idiay langit, ket umayka agbalinka a pasurotko.” (Mat. 19:21) Saan a kas iti pammati ni Abraham ti pammati dayta a lalaki. Ngem naan-anay a nagtalek ti dadduma iti Dios.
13. (a) Ania ti imbalakad ni Pablo ken Timoteo? (b) Kasano a mayaplikartayo ita ti balakad ni Pablo?
13 Nabileg met ti pammati ni Timoteo. Inawagan ni Pablo ni Timoteo kas “nasayaat a soldado ni Kristo Jesus.” Kinuna ni Pablo kenkuana: “Awan tao nga agserserbi kas maysa a soldado ti makiraman kadagiti panagkomersio iti biag, tapno magun-odanna ti anamong daydiay nangipasalista kenkuana kas maysa a soldado.” (2 Tim. 2:3, 4) Dayta a balakad ni Pablo ket ikagkagumaan a suroten dagiti pasurot ni Jesus ita, agraman ti nasurok a maysa a milion nga agserserbi iti amin-tiempo. Lablabananda ti impluensia ti lubong ken saanda nga agpaallukoy kadagiti adbertismen ta silalagipda iti daytoy a prinsipio: “Ti nakabulod adipen iti tao nga agpapautang.” (Prov. 22:7) Kayat ni Satanas nga usarentayo ti amin a panawen ken pigsatayo a maadipen iti lubong ti komersio. Adda dagiti desision a mabalin a mangilumlom kadatayo iti utang iti adu a tawen. Kas pagarigan, panagutang iti dakkel para iti balay, panageskuela, nangina a lugan, ken uray nagarbo a kasar. Masiribtayo no pasimplientayo ti biagtayo ken liklikantayo ti umutang ken kissayantayo dagiti paggastuantayo. Iti kasta, nawayatayo nga agserbi iti Dios imbes nga agpaadipentayo iti sistema ti komersio ita.—1 Tim. 6:10.
14. Ania ti kasapulan nga aramidentayo? Mangted kadagiti pagarigan.
14 Tapno agbiagtayo a simple, masapul nga adda dagiti ipangpangrunatayo. Maysa nga agassawa ti addaan iti dakkel a negosio, ngem kayatda manen ti agserbi iti amin-tiempo. Tapno maaramidda dayta, masapul nga ilakoda ti negosio, barko, ken dadduma pay a sanikuada. Kalpasanna, nagboluntarioda iti panangibangon iti sangalubongan a hedkuarter idiay Warwick, New York. Espesial dayta kadakuada ta nakaduada pay a nagserbi sadiay ti balasangda ken ti manugangda, ken iti sumagmamano a lawas, ti nagannak ti asawa a lalaki. Part-time nga agtrabtrabaho iti banko ti maysa a babai a payunir idiay Colorado, U.S.A. Magustuan ti amona ti trabahona isu nga imbagana nga agtrabahon iti full-time ken matriple ti sueldona. Ngem gapu ta manglapped dayta iti panagserbina, saanna nga inawat ti napintas nga inyopreserda. Dadduma laeng dagita iti nakaad-adu a panagsakripisio nga ar-aramiden dagiti adipen ni Jehova. No iyun-unatayo ti Pagarian, maipakitatayo a napatpateg ti pannakigayyemtayo iti Dios ken dagiti naespirituan a kinabaknang ngem iti maipaay ti lubong ti komersio ita.
INTON AWANEN SERSERBI TI MATERIAL A KINABAKNANG
15. Ania a kinabaknang ti mangparagsak unay kadatayo?
15 Saan a ti kinabaknang ti kanayon a pakakitaan iti pamendision ti Dios. Bembendisionan ni Jehova dagidiay “nabaknang iti nasayaat nga ar-aramid.” (Basaen ti 1 Timoteo 6:17-19.) Kas pagarigan, idi naammuan ni Lucia, * a taga-Italy, a kasapulan ti ad-adu a mangasaba idiay Albania, immakar sadiay idi 1993 uray awan trabahona, ngem naan-anay a nagtalek ken Jehova. Nagsursuro iti lengguahe nga Albanian ket natulonganna nga agpabautisar ti nasurok nga 60 a tattao. Saan a kasta ti kabunga ti teritoria ti kaaduan nga adipen ti Dios, ngem amin nga aramidentayo a tumulong iti dadduma a mangammo ken agtultuloy a magna iti dalan ti biag ket banag nga agnanayon nga ipategtayo ken ipategda.—Mat. 6:20.
16. (a) Anianto ti pagbanagan ti sistema ti komersio ita? (b) Ania ti epekto dayta iti pangusarantayo iti kinabaknangtayo?
16 Kuna ni Jesus:“Inton maibus” ti nakillo a kinabaknang, saan a ‘no maibus’ dagita. (Luc. 16:9) Ti pannakalugi dagiti banko ken ti panagsuek ti ekonomia kadagitoy maudi nga al-aldaw ket awan kaimudinganna iti mapasamak iti intero a lubong iti masanguanan. Madadaelto ti intero a sistema ni Satanas—ti politika, relihion, ken negosio. Impakpakauna da propeta Ezekiel ken propeta Sofonias nga awanto ti serserbi ti balitok ken pirak, a nakapatpateg iti lubong ti komersio iti ginasut a tawen. (Eze. 7:19; Sof. 1:18) Ania ngata ti mariknatayo no iti tiempo a dandanitayon matay, maamiristayo nga insukattayo gayam ti pudpudno a kinabaknang iti adu a “nakillo a kinabaknang” iti daytoy a lubong? Kaslatayto iti tao a nangusar iti intero a biagna a nagurnong iti sangabunton a kuarta ngem naammuanna a peke gayam dagita. (Prov. 18:11) Talaga nga awanto ti serserbi dagita a kinabaknang, isu nga usarentayo itan dagita a ‘makigayyem’ iti langit. Pabaknangennatayo iti naespirituan ti aniaman nga aramidentayo para iti Pagarian ni Jehova.
17, 18. Ania ti agur-uray kadagiti gagayyem ti Dios?
17 Inton umay ti Pagarian ti Dios, awanton ti agabang ken umutang, libre ken adunton ti makan, ken saanton a problema ti pagpadoktor ken pagpaagas. Matagiragsakto ti pamilia ni Jehova ditoy lubong ti kasayaatan a maipaay ti daga. Pagarkosto laengen ti balitok, pirak, ken dagiti napateg a bato. Saanton a pagnegosio ken pagpabaknang dagita. Adunton ken libre dagiti de kalidad a kayo, bato, ken metal a pagbalay. Maragsakanto a tumulong kadatayo dagiti gagayyemtayo, saan a gapu iti kuarta. Pagririnnanudanto ti amin ti kinabaknang ti daga.
18 Dadduma laeng dagita iti kinabaknang a maawatto dagidiay makigayyem iti langit. Sigurado a maragsakanto dagiti agdaydayaw ken Jehova ditoy daga inton mangngegda ti kuna ni Jesus: “Umaykayo, dakayo a binendisionan ni Amak, tawidenyo ti pagarian a naisagana kadakayo manipud iti pannakabangon ti lubong.”—Mat. 25:34.
^ par. 4 Saan nga imbaga ni Jesus no agpayso ti akusasion wenno saan. Ipakita ti Griego a sao a naipatarus kas “naidarum” iti Lucas 16:1 a mabalin a pammadakes dayta iti mayordomo. Nupay kasta, ti inaramid ti mayordomo ti impaganetget ni Jesus, saan a ti makagapu iti pannakaikkatna.
^ par. 15 Mabasa ti pakasaritaan ti biag ni Lucia Moussanett iti Agriingkayo! a Hunio 22, 2003, p. 18- 22.
ilo_Latn ilo_Latn hau_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn